Reiner o tswelela ka go re: “E ne e se kgetsi e e potlana go batlana le setsha sa go aga lekala le lesha. Rakgwebo mongwe yo o neng a utlwaletse gore re batla setsha o ne a ikgolaganya le rona. O ne a re o na le setsha sengwe se se kgethegileng se a batlang go se rekisetsa Basupi ba ga Jehofa fela. O ne a kile a nna le kgwebo ya go roka e mo go yone a neng a thapile Basupi ba ga Jehofa. Mo dingwageng tse a berekileng le bone ka tsone, o ne a kgatlhilwe thata ke tsela e ba neng ba ikanyega ka yone le maitseo a bone. E re ka a ne a tlotla Basupi ba ga Jehofa, o ne a ba rekisetsa setsha ka tlhwatlhwa e e kwa tlase thata.” Ba ne ba se reka ka December 1988 mme moragonyana ba reka ditsha tse dingwe tse tharo tse di bapileng le sone. Bogolo jwa ditsha tseno tsotlhe, go akaretsa le sa lekala le sa Holo ya Dikopano ke diheketara di le robongwe.